Depozitarul Central a anunțat într-un comunicat oficial că Autoritatea de Supraveghere Financiară a autorizat modificarea intervenită în modul de organizare şi funcţionare a Depozitarul Central, ca urmare a schimbării sediului social al societăţii din Bucureşti.
Astfle, Depozitarul Central își va muta activitatea din sector 2, Bulevardul Carol I nr. 34-36, et. 3, 8 şi 9, la noua adresă din Bucureşti, sector 1, Şoseaua Nicolae Titulescu nr. 4-8, Clădirea America House, Aripa de Est, et. 1.
Conform Autorizaţiei A.S.F. nr. 56/20.05.2024, Depozitarul Central îşi va desfăşura activitatea la noul sediu începând cu data de 31.05.2024.
Scopul principal al Depozitarului Central este de a asigura o infrastructură sigură și eficientă pentru realizarea tranzacțiilor pe piața de capital, protejând astfel investitorii și facilitând funcționarea fluidă a pieței. De asemenea, instituția centralizează evidența valorilor mobiliare, menținând și administrând registrul central de evidență care include toate informațiile privind acționarii și deținătorii de instrumente financiare. În plus, Depozitarul Central asigură decontarea finală a tranzacțiilor cu valori mobiliare, transferând efectiv titlurile de la vânzător la cumpărător și fondurile aferente tranzacțiilor.
Depozitarul Central înregistrează și păstrează evidența valorilor mobiliare emise de societăți și ține registrele acționarilor pentru companiile listate la BVB și alte instrumente financiare. De asemenea, facilitează decontarea tranzacțiilor realizate pe Bursa de Valori București. Potrivit celor mai recente date, instituția a gestionat cinci emisiuni noi de titluri de stat emise de Ministerul Finanțelor doar în aprilie 2024.
În luna mai 2024, Depozitarul Central a gestionat distribuirea dividendelor pentru diverse companii, precum AIR CLAIM S.A. și CONNECTIONS CONSULT S.A., și a efectuat plăți pentru cuponul obligațiunilor emise de Banca Comercială Română și Municipiul București.